जहीर की युवा गेंदबाजों को काउंटी खेलने की सलाह  
जहीर खान ने इशांत शर्मा सहित भारत के युवा तेज गेंदबाजों को अपने प्रदर्शन में निखार लाने के लिये काउंटी क्रिकेट में खेलने की सलाह दी है।
भारतीय तेज गेंदबाजी के अगुआ जहीर खान ने इशांत शर्मा सहित भारत के युवा तेज गेंदबाजों को अपने प्रदर्शन में निखार लाने के लिये काउंटी क्रिकेट में खेलने की सलाह दी है।  जहीर के लिए 2006 में वारेस्टरशर की तरफ से खेलना टर्निंग प्वाइंट रहा था क्योंकि उन्होंने काउंटी क्रिकेट में अच्छे प्रदर्शन के दम पर भारतीय टीम में वापसी की और तब से मुख्य गेंदबाज की भूमिका बखूबी निभा रहे हैं। बायें हाथ के इस तेज गेंदबाज ने कहा कि काउंटी क्रिकेट में खेलने से खिलाड़ी को अधिक स्वतंत्र और पेशेवर खिलाड़ी बनने में मदद मिलती है और उन्होंने इशांत सहित कुछ भारतीय गेंदबाजों को काउंटी क्रिकेट में खेलने की सलाह दी है।  जहीर ने जीक्यू पत्रिका को दिये साक्षात्कार में कहा, मैं इशांत जैसे कई युवा तेज गेंदबाजों को (काउंटी क्रिकेट में खेलने की) सलाह दे रहा हूं। जब आप घर में होते हो तो कई तरह से आपकी देखभाल की जाती है। लेकिन जब आप काउंटी सत्र में खेलते हो तो आपको सब कुछ खुद करना पड़ता है और मैच के लिये भी तैयारी करनी पड़ती है। इससे काफी पेशेवरपन आता है। उन्होंने कहा, इससे आपको संस्कृतियों को जानने का मौका मिलता है और इससे आपको सामाजिक बनने में मदद मिलती है। अब तक 78 टेस्ट में 271 और 191 वन डे में 273 विकेट लेने वाले जहीर ने कहा कि काउंटी में खेलना उनके कैरियर के लिये टर्निंग प्वाइंट रहा। यह वह दौर था जबकि वह राष्ट्रीय टीम में वापसी की कवायद में जुटे थे। तब उन्होंने 16 काउंटी मैच में 78 विकेट लेकर चयनकर्ताओं का ध्यान अपनी तरफ खींचा था।